OpenLLM-France/wikimedia huggingface dataset:
# Y Fro Gymraeg

La Y Fro Gymraeg (literalment “l'àrea de la llengua gal·lesa”, pronunciat [ə vroːˈɡəmrɑːɨɡ]) és el nom que s'utilitza sovint per referir-se a l'àrea lingüística de Gal·les on la majoria o gran part de la població parla el gal·lès; és el centre de la llengua gal·lesa i es pot comparar en aquest aspecte a la Gàidhealtachd d'Escòcia o la Gaeltacht d'Irlanda. Tanmateix, i tot i els seus equivalents a Irlanda, la Y Fro Gymraeg actualment no disposa del reconeixement oficial per part del govern.

## Àrees de la Y Fro Gymraeg

A finals del segle xix, pràcticament tota la part occidental del País de Gal·les, des d'Anglesey fins a part de Pembrokeshire i Carmarthenshire, formava part de la Bro (“zona”), i també s'hi incloïen parts significatives de la part oest de Powys i de l'antic comtat de Clwyd. Tot i així, actualment el territori on la llengua té una presència majoritària s'ha reduït a quatre comtats del país, en què també s'hi afegeixen algunes comunitats dels comtats del voltant.
Els quatre comtats principals amb una majoria de parlants de gal·lès són Gwynedd, Carmarthenshire (Sir Gaerfyrddin), Ceredigion i Anglesey (Ynys Môn), encara que fins i tot en aquests territoris hi ha pobles en què el gal·lès no té una presència significativa. Algunes àrees del voltant, incloses freqüentment a la Bro, amb un percentatge significatiu de parlants de gal·lès, inclouen parts de Neath Port Talbot (Castell-nedd Port Talbot), parts de la zona occidental de Powys, el nord de Pembrokeshire (Sir Benfro), les terres altes de Conwy i les planes de Denbigshire (Sir Ddinbych), Flintshire (Sir y Fflint) i parts del districte de Swansea (Abertawe).

## Educació, serveis públics i senyalització

L'educació a la Y Fro Gymraeg es basa en la immersió lingüística en gal·lès, que correspon al 70% de l'horari escolar, de mitjana, i serveix per assegurar que tots els nens i nenes de la regió rebin la seva educació amb el gal·lès com a llengua vehicular.
En el camp de la senyalització en carreteres, aquesta llengua apareix en primer terme, i en el nom gal·lès oficial dels topònims. Aquest fet també es produeix fins i tot en àrees on el gal·lès no predomina. Finalment, les publicacions oficials en general són bilingües, on sovint apareix primer el text en gal·lès en els territoris de la Y Fro Gymraeg.
# Y Rhws

Y Rhws (En anglès Rhoose) és una vil·la i una comunitat situada al county borough de Bro Morgannwg, Gal·les. Davant del mar, al Canal de Bristol, es troba a prop de Y Barri.
El poble és la seu de l'Aeroport Internacional de Cardiff, anteriorment RAF Rhoose, del parc d'atraccions Fontygary Leisure Park, d'algunes botigues, una llibreria, dos pubs (El The Fontygary Inn i el the Highwayman), un club social, i una associació de voluntaris per a la defensa de la vida marina anomenat Rhoose Lifeguards.
Y Rhws és un dels pobles que ha experimentat un major creixement a Bro Morgannwg els darrers anys, amb la urbanització de nous espais com ara The Hollies o el Trwyn y Rhws. Tot i així, el desenvolupament d'aquest últim es va veure frenat per culpa dels problemes de drenatge que suposava una infraestructura tant propera al mar.
L'estació de tren, que s'havia de reobrir el 2003, va patir nombrosos retards burocràtics que van obligar a retardar-ne la data fins al 2005. Actualment, hi passen trens cada hora que connecten Cardiff amb Pen-y-bont ar Ogwr via Y Barri i Bro Morgannwg.

## Referències

* ↑ http://www.cardiff-airport.com/en/content/2/9/by-road.html
* ↑ http://www.cardiff-airport.com/en/content/8/82/airport-history.html
* ↑ http://www.fontygaryparks.co.uk/
* ↑ http://www.valeofglamorgan.gov.uk/en/enjoying/libraries/our_libraries/rhoose/rhoose.aspx Arxivat 2014-05-02 a Wayback Machine.
* ↑ Collins, Peter «Call for halt to development at Rhoose Point». South Wales Echo, 20-08-2008 [Consulta: 20 setembre 2012].
* ↑ http://www.arrivatrainswales.co.uk/timetables/

## Enllaços externs

* www.geograph.org.uk : Fotografies de Y Rhws i rodalia
# Zabijcie czarną owcę

Zabijcie czarną owcę (en polonès, Mata les ovelles negres) és una pel·lícula dramàtica polonesa del 1972 dirigida per Jerzy Passendorfer amb un guió basat en una narració de Ryszard Kłyś.

## Sinopsi

Tymon ha passat gairebé tota la seva infància i joventut en orfenats i reformatoris juvenils, dels quals s'escapa. Durant una de les fugides, es troba amb algú important i sota la seva influència decideix canviar la seva vida. Treballa a un lloc de construcció, i obtñe una bona reputació amb col·legues i superiors. Experimenta el seu primer amor, però en ajudar ajudar a un company torna a embolicar-se de nou amb la llei.

## Repartiment

* Marek Frąckowiak − Tymon
* Ewa Adamska − Ania
* Anna Seniuk − mare de Tymon
* Bogusz Bilewski − szuler
* Bolesław Idziak − major
* Tadeusz Janczar − patrastre
* Ireneusz Karamon − Antoś
* Janusz Kłosiński − avi Tyfuśnik
* Andrzej Krasicki − psyiquiatra
* Marian Łącz − szuler
* Leon Niemczyk − enginyer Carbonero
* Janusz Bukowski − enginyer Bednarski
* Michał Szewczyk − Złotko
* Paweł Unrug

## Reconeixements

Fou exhibit com a part de la selecció oficial al Festival Internacional de Cinema de Sant Sebastià 1972 en la qual fou guardonada amb el Premi OCIC.

## Referències

* ↑ Zabijcie czarną owcę a filmpolski.pl
* ↑ Proyección de «Follow me», de Carol Reed; «Zabijcie czarna owce», de Passendorfer, y de «La polizia ringracia», de Stéfano Varina, ABC, 19 de juliol de 1972
* ↑ Catholiques et l emonde du cinéma en Espagne. Une histoire vue à partir de l'Office Catholique International du Ciném a(OCIC), 1928-1976 Arxivat 2020-07-13 a Wayback Machine., p.38

## Enllaços externs

* (polonès) Zabijcie czarną owcę, pel·lícula sencera a cda.pl
* Zabijcie czarną owcę a fototeka.pl
# Àcid bromhídric

Àcid bromhídric és el nom de les dissolucions aquoses de bromur d'hidrogen HBr, les quals presenten propietats àcides. L'àcid bromhídric és un àcid fort, reacciona violentament amb bases i és corrosiu: altament irritant per als ulls i per a la pell. Té un pK$_a$ igual a –9 (K$_a$ = 10$^9$), cosa que el fa un àcid més fort que l'àcid clorhídric (pK$_a$ = –8,0) i menys fort que l'àcid iodhídric (pK$_a$ = –10). És un dels àcids minerals més forts que es coneixen, reacciona violentament amb oxidants forts—com nitrats o clorats— i molts compostos orgànics, originant un perill d'incendi i d'explosió. Ataca molts metalls formant gas inflamable d'hidrogen.
A temperatura ambient es desprèn bromur d'hidrogen, més dens que l'aire, no inflamable i té una olor picant molt semblant a la de l'àcid clorhídric.

## Usos

L'àcid bromhídric es fa servir per elaborar productes químics i farmacèutics, principalment per a la producció de bromurs inorgànics, especialment el bromur de zinc, calci i sodi, també com a solvent i en medicació veterinària. És un reactiu útil per la regeneració de compostos organobromats. Certs èters es trenquen com àcid bromhídric. També funciona com catalitzador de reaccions d'alquilació i d'extracció de certs minerals. A partir d'àcid bromhídric es creen importants compostos orgànics industrials, com el bromur d'alil, fenol i àcid bromoacètic.
A partir de n-butanol i bromur d'hidrogen es pot preparar bromur de n-butil.

## Referències

* ↑ «ecosur.net». Arxivat de l'original el 2009-04-17. [Consulta: 1r abril 2012].
* ↑ Michael J. Dagani, Henry J. Barda, Theodore J. Benya, David C. Sanders "Bromine Compounds" in Ullmann's Encyclopedia of Industrial Chemistry" Wiley-VCH, Weinheim, 2000.
# Mensajeros de la Paz

Mensajeros de la Paz és una organització no governamental (ONG) fundada l'any 1972 pel sacerdot espanyol Ángel García.
Membre de la Unió Internacional de Protecció de la Infància, té l'objectiu de contribuir a la millora del nivell de vida dels marginats mitjançant l'ajuda a la població adulta i infantil amb la creació de centres d'atenció especial, centres de dia i "llars funcionals", llars que pretenen reproduir la vida d'una "família natural".
Mensajeros de la Paz està present actualment a 33 països, entre els quals Tanzània, Uganda, Costa d'Ivori, Kenya, Moçambic, República de Sud-àfrica, Panamà, Bolívia, Equador, Perú, Mèxic, Argentina, El Salvador, Kosovo, Benín, Iraq i Sri Lanka.
El 1994 fou guardonada, al costat de les ONG Movimento Nacional de Meninos e Meninas de Rua i Save the Children, amb el Premi Príncep d'Astúries de la Concòrdia.

## Referències

* 1 2 3 «Mensajeros de la paz» (en castellà). GuíaOngs. [Consulta: 24 juliol 2022].

## Enllaços externs

* (castellà) Fundació Príncep d'Astúries, Príncep d'Astúries de la Concòrdia 1994 Arxivat 2011-01-22 a Wayback Machine.
# Palau de Congressos de València

El Palau de Congressos de València és un edifici multi-funcional de la Ciutat de València, pensat especialment per la realització de grans congressos. Va ser dissenyat per l'arquitecte britànic Norman Foster.

## Història

El projecte de palau de congressos va ser aprovat l'any 1993, però no va ser inaugurat fins al 2 de juliol de 1998. La inauguració va ser presidida pel rei d'Espanya Joan Carles I.
A 1999 el Royal Institute of British Architects el va considerar el millor edifici europeu. A l'any següent, l'Associació Internacional de Palaus de Congressos el va declarar el cinqué millor palau del món, i un any després va passar a ocupar el tercer lloc. A 2002 ja va assolir la primera posició en nombre de congressos a l'estat espanyol, i va aconseguir per primer any beneficis. A 2004 va aconseguir el certificat dels sistemes integrats ISO 9001 i 14001 i a 2005 el distintiu «Q» de qualitat turística de l'Institut per a la Qualitat Turística Espanyola.

## L'edifici

L'edifici, amb els seus 15.581 metres², compta amb 3 sales de conferències (per a 1.463 persones, 468 i 250 respectivament), 9 sales de comissions, i una sala d'exposicions de 1.077 metres². Totes les sales estan connectades a un circuit intern d'àudio i vídeo, de manera que es poden unificar totes les sales si és necessari.
La seua coberta, de 8.200 m², era originàriament d'alumini i zinc. És més ampla que l'edifici, de manera que produeix una marquesina a 18 metres d'alçària. Està sustentada per pilars de vidre, pedra i alabastre. Actualment aquesta coberta ha sigut reemplaçada per altra molt pareguda, però que compta amb làmines fotovoltaiques per produir electricitat.

## Jardí

El Palau de Congressos compta amb 7.000m² de jardí, entre els quals 1.600m² són un grup de xicotets estancs, en desnivell i connectats entre ells, que produeixen un corrent continu d'aigua.

## Referències

* ↑ Noticia al diari "El Mundo" sobre la inauguració del Palau
* ↑ Nota de premsa sobre la nova coberta del Palau de Congressos

## Enllaços externs

* Pàgina web del Palau de Congressos de València
# Halvblod

Halvblod és una pel·lícula muda dramàtica sueca del 1914 dirigida per Victor Sjöström.

## Sinopsi

Dos homes competeixen pel favor de Marianne, però a ella només li interessa un d'ells, que és desafiat a un duel per l'altre. Al mateix temps, s'assabenta que està arruïnat a causa d'una fallida, es veu obligat a abandonar el país i abandonar la dona que l'estima. Al nou país coneix una dona que s'enamora d'ell, al principi la rebutja per culpa de la Marianne, però al final li correspon el seu amor.
Al mateix temps, Marianne ha renunciat al festeig de l'altre i ha promès casar-se amb ell. Quan rep una carta de la persona que realment estima, trenca la nova relació i viatja darrere del seu estimat. Quan ella arriba, comença un moment de sentiments conflictius i gelosia.

## Repartiment

* Gunnar Tolnæs - Cavaller von Stahl
* Greta Pfeil - Soledad, mestissa
* Karin Molander - Marianne Rizetski
* John Ekman - Ribera
* William Larsson - von Wüler, baró
* Georg Grönroos - Hoster
* Eric Lindholm - Cambrer
* Alfred Andersson
* Victor Arfvidson
* Stina Berg
* Erik A. Petschler
* Alice Sandels
* Hugo Tranberg

## Producció

La pel·lícula es va estrenar el 5 de novembre 1913 a Verdensspeilet a Kristiania (Noruega). El rodatge de la pel·lícula va tenir lloc a l'estudi de Svenska Biografteatern a Lidingö amb algunes escenes de diverses zones forestals a Lidingö de Henrik Jaenzon.
Per a Karin Molander i l'actor noruec Gunnar Tolnæs, es diu que aquesta pel·lícula va ser el seu debut com a actors de cinema.
La pel·lícula no s'ha conservat. El negatiu va ser destruït en l'incendi de la casamata de Vinterviken el 1941, on una gran part de les pel·lícules de Svenska Bios/Svensk Filmindustris es van cremar.

## Referències

* ↑ «Progressive Silent Film List: Half Breed». Silent Era. [Consulta: 22 abril 2009].

## Enllaços externs

* Halvblod al Svensk Filmdatabas
# Hamont-Achel

Hamont-Achel (en limburguès Haëmet-Achel) és un municipi belga de la província de Limburga la regió de Flandes. Està compost per les seccions de Hamont i Achel.

## Evolució demogràfica des de 1977

Font: INS

## Història

El municipi fou una de les 23 Bones Viles del Principat de Lieja.
# Harry Kim

L'alferes Harry Kim, interpretat per Garrett Wang, és un personatge fictici de la sèrie Star Trek: Voyager. En la nau USS Voyager serveix com cap ďoperacions, comunicacions i censors.
# Halterofília als Jocs Olímpics d'Estiu de 2024

Les proves d'Halterofília als Jocs Olímpics de París 2024 es disputaren entre el 7 i l'11 d'agost de 2024, al complex del Paris Expo Porte de Versailles. L'Halterofília va formar part dels Jocs Olímpics d'Atenes de 1896 i tot i la seva absència en algunes edicions posteriors, ha estat present ininterrompudament des dels Jocs Olímpics d'Anvers de 1920. La competició femenina no es va introduir fins als Jocs Olímpics de Sidney 2000.
En aquesta edició s'introduiren canvis substancials en les proves d'Halterofília, reduint 4 classes de pes i 76 atletes, respecte a les Olimpíades de Tòquio 2020. A més, també hi ha canvis en les diferents categories de pes i només es mantenen 4 categories respecte a l'última edició. Així doncs, hi participaran 120 atletes (60 en categoria femenina i 60 en categoria masculina), en 10 proves diferents (5 masculines i 5 femenines).

## Calendari de competició

Calendari :
| | Dx 7 | Dx 7 | Dj 8 | Dj 8 | Dv 9 | Dv 9 | Ds 10 | Ds 10 | Dg 11 | Dg 11 |
| Masculí |||||||||||
| 61 Kg | Q | F | | | | | | | | |
| 73 Kg | | | Q | F | | | | | | |
| 89 Kg | | | | | Q | F | | | | |
| 102 Kg | | | | | | | Q | F | | |
| +102 Kg | | | | | | | Q | F | | |
| Femení |||||||||||
| 49 Kg | Q | F | | | | | | | | |
| 59 Kg | | | Q | F | | | | | | |
| 71 Kg | | | | | Q | F | | | | |
| 81 Kg | | | | | | | Q | F | | |
| +81 Kg | | | | | | | | | Q | F |
Q: Qualificació; F: Final

## Medaller

| Posició | País | Total |

## Esdeveniments

* Esdeveniment
* 61 Kg Masculí detalls
* 73 Kg Masculí detalls
* 89 Kg Masculí detalls
* 102 Kg Masculí detalls
* +102 Kg Masculí detalls
* 49 Kg Femení detalls
* 59 Kg Femení detalls
* 71 Kg Femení detalls
* 81 Kg Femení detalls
* +81 Kg Femení detalls

## Referències

* ↑ «Pàgina oficial» (en anglès). Paris 2024. [Consulta: 12 abril 2023].
* ↑ «How to qualify for weightlifting at Paris 2024» (en anglès). olympics.com, 09-01-2023.
* ↑ «Only four of Tokyo Olympic weight classes retained for Paris 2024 weightlifting» (en anglès). Insidethegames.biz, 21-12-2021.
# Gymnoris

Gymnoris és un gènere d'ocells de la família dels passèrids (Passeridae).

## Taxonomia

Segons la Classificació del Congrés Ornitològic Internacional (versió 2.7, 2011) aquest gènere està format per 4 espècies:
* Gymnoris superciliaris - pardal embridat.
* Gymnoris dentata - pardal menut.
* Gymnoris pyrgita - pardal de taca groga.
* Gymnoris xanthocollis - pardal collgroc.
# Gymnoscelis rufifasciata

Gymnoscelis rufifasciata és una espècie de lepidòpter ditrisi de la família dels geomètrids (Geometridae). Es troba àmpliament distribuïda, i les seves espècies més comunes es troben en la regió Paleàrtica, el Pròxim Orient i el Nord d'Àfrica.

## Característiques

Aquesta és una espècie variable però sempre fàcil reconèixer a causa de dues bandes fosques al llarg de les ales anteriors. Les ales posteriors són de color gris pàl·lid amb franges més fosques i un punt discal negre petit. L'envergadura de les ales és de 15 a 19 mil·límetres.

## Història natural

Produeixen dos, de vegades tres, postes anuals i els adults volen d'abril i maig (de vegades abans), i durant juliol i agost, i de vegades entrat ja en la tardor. Volen de nit i les atreu la llum.
Les larves s'alimenten en les flors d'una gran quantitat de plantes (veure la llista de més a baix) i se sap que també alimenten a les larves d'altres Lepidoptera. Aquestes espècies hivernen com a pupa.

## Plantes reconegudes com aliment

* Calluna - Bruguerola
* Citrus
* Clematis
* Cynara - Herbacol
* Cytisus
* Dianthus
* Diospyros
* Epilobium
* Ilex
* Ipomoea - Moniato
* Solanum lycopersicum - Tomàquet
* Malus - Poma
* Olea - Olivera
* Rosa - Rosa
* Rubus
* Senecio
* Sorbus
* Ulex
* Vicia
* Zea - Dacsa

## Referències

* ↑ «BioLib - Gymnoscelis rufifasciata» (en anglès). [Consulta: 25 juny 2024].
# Handleyomys rhabdops

Handleyomys rhabdops és una espècie de mamífer rosegador de la família dels cricètids. Viu a altituds d'entre 1.250 i 3.250 msnm al sud de Mèxic i el centre de Guatemala. Es tracta d'un animal nocturn. Els seus hàbitats naturals són els boscos perennifolis o semiperennifolis i les vores dels boscos. Està amenaçat per la degradació del seu medi.

## Referències

* ↑ Reid, F.; Vázquez, E. Handleyomys rhabdops. UICN 2008. Llista Vermella d'espècies amenaçades de la UICN, edició 2008, consultada el 21 desembre 2016.
Espècies d'orizominis :
Regne: Animalia · Embrancament: Chordata · Classe: Mammalia · Ordre: Rodentia · Família: Cricetidae ·  Subfamília: Sigmodontinae :
# Hauptmann (cràter)

Hauptmann és un cràter d'impacte en el planeta Mercuri de 118 km de diàmetre. Porta el nom del dramaturg alemany Gerhart Hauptmann (1862-1946), i el seu nom va ser aprovat per la Unió Astronòmica Internacional el 1985.

## Referències

* ↑ «Hauptmann». Gazetteer of Planetary Nomenclature. United States Geological Survey, 11-10-2016. [Consulta: 7 juny 2017].

## Vegeu també

* Llista de cràters de Mercuri
# Hauptscharführer

Hauptscharführer era un rang paramilitar nazi que va ser utilitzat per la Schutzstaffel (SS) entre els anys 1934 i 1945. El rang va ser el més alt rang de les SS, amb l'excepció de la categoria especial de les Waffen-SS de Sturmscharführer. Traduït com "Cap o director de Patrulla ", Hauptscharführer es va convertir en un rang SS durant la reorganització de les SS després de la Nit dels ganivets llargs. El primer ús de Hauptscharführer va ser el juny de 1934, quan el rang substitueix l'antic títol de Obertruppführer SA.
Dins de la Allgemeine-SS (SS-General), un Hauptscharführer era típicament un rang utilitzat pel personal assignat a una oficina de la seu de les SS o d'una agència de seguretat (com ara la Gestapo i Sicherheitsdienst).
El rang de Hauptscharführer era també d'ús general en el servei de camp de concentració i també es pot trobar com un rang dels Einsatzgruppen. El rang de SS-Hauptscharführer va ser superior a SS-Oberscharführer i inferior respecte a SS-Sturmscharführer, excepte en el General-SS.
En les Waffen-SS, Hauptscharführer era un rang atorgat a la companyia i batalló de suboficials i va ser considerat el segon més alt, inferior però al de Sturmscharführer. Els que tenien el rang de les Waffen-SS Hauptscharführer també se'ls solia concedir el títol de Stabsscharführer, que va ser un nomenament en favor de les categories superiors de les SS-NCO d'una companyia, batalló o regiment.
Les insígnies per Hauptscharführer tenien dos llavors de plata, amb una franja platejada centrat en un pegat de coll negre. L'uniforme gris de camp, el rang va ser usat amb rivets de plata collaret.
# Haunted House (màquina recreativa)

Haunted House és una màquina recreativa fabricada el 1972 per Midway Manufacturing Company. És un videojoc de tir amb rifle a l'estil de Dale Gun.

## Característiques

* Quatre objectius
** x2 Gats
** x1 Bruixa
** x1 Lladre de tombes
* Camp de joc Tridimensional
* Il·luminació de fons
* Retrocés de l'arma
* Dificultat adaptativa

## Efectes sonors

Haunted House utilitza un reproductor de 4 canals sobre una cinta de 8 pistes per produir música de fons i efectes sonors. El so de fons es reprodueix contínuament, però el jugador canvia temporalment les pistes per a l'èxit objectiu adequat.

## Referències

* 1 2 3 4 5 6 7 «Bally Midway arcade & Rifle Games Coin Operated». Arxivat de l'original el 2008-05-12. [Consulta: 23 juny 2008].
* ↑ «Vintage Coin Operated Fortune Tellers, Arcade Games, Digger/Cranes, Gun Games and other Penny Arcade games, pre-1977». Arxivat de l'original el 2008-05-12. [Consulta: 23 juny 2008].
# Helena Antonia

Helena Antonia (1550-1595) era una dona barbuda nana de la cort de Maria d'Àustria, i era la favorita de Margarida d'Àustria, i també dama d'honor per Constança d'Àustria. Va néixer a Lieja.

## Referències

* ↑ Allan Peterkin. One Thousand Beards: A Cultural History of Facial Hair (en anglès). arsenal pulp press, 2001. ISBN 9781551521077.
* ↑ Marc Antoni Om. Marci Antonii Ulmi: Physiologia barbae humanae: in tres sectiones diuisa, hoc est de fine illius philos. & medico (en llatí). apud Ioannem Baptistam Bellagambam, 1603.
* ↑ Reginald Reynolds. Beards: Their Social Standing, Religious Involvements, Decorative Possibilities, and Value Offence and Defence Through the Ages (en anglès). Harcourt Brace Jovanovich, 1976. ISBN 9780156108454.
# Yitzhak Yedid

Yitzhak Yedid(en hebreu: יצחק ידיד , Jerusalem, 29 de setembre de 1971) és un pianista i compositor israelià.
Nascut al si d'una família siriana-iraquiana, estudià a l'Acadèmia de Música i Dansa de Jerusalem, al New England Conservatory of Music i a la Monash University de Melbourne, Austràlia, país on resideix des de fa anys.

## Discografia

* 2012 : Visions, Fantasies and Dances, Music for String Quartet
* 2008 : Oud Bass Piano Trio, Between the lines
* 2006 : Reflections upon six Images, Between the lines
* 2005 : Passions & Prayers, Between the lines
* 2003 : Myth of the cave, Between the lines
* 2002 : Inner outcry – Yedid trio, Musa records
* 2002 : Ras Deshen – con Abate Berihun, Ab
* 2000 : Full moon Fantasy – solo piano, Musa Records
* 1998 : Trio avec Masashy Harada & Bahab Rainy
* 1997 : Duo Paul Bley & Yitzhak Yedid

## Enllaços externs

* www.yedidmusic.com

## Referències

* ↑ https://www.jpost.com/Israel-News/Culture/Soundtrack-of-survival-391344
# Yixunita

La yixunita és un mineral de la classe dels elements natius. El nom prové de la seva localitat tipus, prop del poble de Damiao i el riu Yixun, província de Hebei, República Popular de la Xina.

## Classificació

La yixunita es troba classificada en el grup 1.AG.50 segons la classificació de Nickel-Strunz (1 per a Elements; A per a Metalls i aliatges intermetàl·lics i G per a Aliatges metàl·lics PGE; el nombre 50 correspon a la posició del mineral dins del grup). En la classificació de Dana el mineral es troba al grup 1.2.6.3 (1 per a Elements natius i aliatges i 2 per a Metalls del grup del platí i aliatges; 6 i 3 corresponen a la posició del mineral dins del grup).

## Característiques

La yixunita és un mineral de fórmula química Pt₃In. Cristal·litza en el sistema isomètric. La seva duresa a l'escala de Mohs és 6.

## Formació i jaciments

S'ha descrit en Àsia.

## Referències

* 1 2 3 4 5 «Yixunite» (en anglès). Mindat. [Consulta: 7 novembre 2015].

## Bibliografia

* Yu Zuxiang (1997): Yixunite - An ordered new native indium and platinum alloy. Acta Geologica Sinica 71(4), 332-335 (in Chinese with English abstract). - New Minerals 1995-1999, 269 (abstract).
* American Mineralogist (1998), 83, 655.
* Mineralogical Record 29, 478-479.
# Yixuv

Yixuv (en hebreu: ישוב) (en català: assentament) és una paraula que en hebreu que es fa servir per referir-se a la massa de població jueva resident en la Palestina otomana, i posteriorment, en el Mandat Britànic de Palestina, abans de l'establiment de l'Estat d'Israel, entre el 1880 i 1948. Tant els residents com els nous pobladors van ser anomenats col·lectivament "Yixuv". El terme va entrar en ús a partir de la dècada de 1880 fins a la creació de l'Estat d'Israel el 1948. Encara es fa servir actualment en hebreu per a designar a la població jueva prèvia a la creació de l'estat.

## Referències

* ↑ «Yishuv | Encyclopedia.com». [Consulta: 8 octubre 2021].